Ғиниәтулла Сафиулла улы. Әйтеп тораһы ла түгел, энәһе-ебенәсә төпсөп, баш баҫып эҙләнеү бик тә кәрәк, тегенәнбынан сәлдереп ысын ғилми эш эшләнмәй ул. Бигерәк тә элекке документтар менән эш иткәндә. Боронғо әҙәби-мәҙәни мираҫ – шул уҡ тарих бит ул. Бөгөн мәғлүмәт туплау мөмкинлеге иҫ киткес ҙур һәм еңел. Ә элекке ваҡытта бит ҡара тир менән табыла ине барыһы ла. Архивтарҙы асҡанды көтөп тороп, ҡыуып сығарғансы соҡсоноп күсереп яҙып ултырыуҙар... Ана минең ҡулдан яҙып алған материалдар күпме ята, ҡайһы берҙәрен урынында тәржемә итә алмағас, ғәрәп графикаһында, нисек бар, шулай күсереп алғанмын. Копия алып булыр ине лә, ул заманы өсөн ҙур ғына аҡсаһын ҡайҙан алаһың. Шулай ҙа, мәҫәлән, Мартиниан Ивановтың 1842 йылда донъя күргән, Мәскәүҙә лә бер генә данала һаҡланған китабын шулай эшләтеп үҙебеҙгә ҡайтарта алдым.